سابانجی سوی-قصدی فاعل‌لرینه، ترور تشکیلاتی د.ه.ک.پ-ج عضوو فخریه اردال حاقیندا، تورکیه‌ده ایشلدیگی اوچ جینایت سببیله 30 ایل آغیرلاشدیریلمیش حبس جزاسی ایستنن ادعادا قرار تاخیره سالیندی.
تروریست اردال‌ین تورکیه‌ده ایشلدیگی جینایت‌لردن بلژیک‌ده محاکیمه اولونماسینا داوام ائدیلیر.
بروگ محکمه‌سینده گؤرولن ادعایا، فیراری اردال قاتیلمادی.
بو گون قرار وئریلمه‌سی گؤزلنیلن دوروشمادا، حاکم "فاعلین بؤیوکلوگون‌دن" اؤتورو قرار وئریلمه‌سینی تاخیره سالدی. قرار تاریخی، گونورتا‌دان سونراکی دوروشمادا معین اولا‌جاق.
دسامبر آییندا ائدیلن دوروشمادا ساوجی، اردال حاقیندا تورکیه‌ده ایشلدیگی جینایت گوناهلاریندان‌ اؤتورو 30 ایل آغیرلاشدیریلمیش حبس، ترور فعالیت‌لری سببیله 15 ایل علاوه امنیت تدبیری ایستمیشدی.
بلژیک‌ده ترور قانون‌لاری کئچن ایل دییشدیریلمیش، اردالا ترور فعالیت‌لری سببیله جزا وئریلمه‌سی گوندمه گلمیشدی. آنجاق دییشیک‌لیک‌لرین جینایت تاریخین‌دن سونرا ایجرایه گیرمه‌سی سببیله اردالین تروردان جزا آلماسی‌نین آشاغی اولدوغو قیمتلندیریلمیشدی.
ایش آدامی اؤزدمیر سابانجی ایله تویوتاسا باش دیرکتورو حالوک گؤرگون و کاتیبه نیلگون هاسئفه، 9 ژانویه 1996-جی ایلده د.ه.ک.پ-ج‌لی تروریست‌لر طرفین‌دن ایستانبول سابانجی سنتر-ده اؤلدورولموشدو. جینایتین فخریه اردال، ایسماعیل آککول و مصطفی دویار طرفین‌دن تؤردیلدیگی تثبیت ائدیلمیشدی. دویار توتولوب حبسه آتیلمیش، 1999-جی ایلده حبس‌خانا‌داکی بیر عصیان اثناسیندا اؤلدورولموشدو.
اردال و آککول ایسه قاچماغی باجارمیشدی. یونانیستاندا محاکیمه اولونوب سربست بوراخیلان آککول، کئچن ایل ژانویه آییندا تورکیه‌یه غیری-قانونی یول‌لاردان گیرینجه توتولموشدو. اردال ایسه 1999-جی ایلده بلژیک‌ین کنوک شهرینده قالدیغی ائوده یانقین چیخماسی نتیجه‌سینده ساختا پاسپورتلا توتولوب محاکیمه اولونموشدو. بیر ایله یاخین حبس‌خانادا قالدیق‌دان سونرا ائو حبسینه آلینان اردال، مارس 2006-جی ایلده قاچمیشدی.
